SAMBIRU 15
Kumbi Ŵara Ateŵete Wuli mu Mpingu?
Tilivi muliska yo walipirika ndalama mu gulu lidu. M’malu mwaki, nge po venge mu nyengu yo ungwambiya mpingu wachikhristu, ŵanthu akwenere aŵikika kuti aje ŵara ndi chilatu chakuti ‘aliski mpingu waku Chiuta.’ (Machitidu 20:28) Ŵara ŵenaŵa, ŵe pa ubwezi wakukho ndi chiuta, ndipu aliska ndi kulongozga mu mpingu ‘mwakuchichizgika cha, kweni mwakukhumbisiska, mwambunu cha, kweni mwaphamphu.’ (1 Petro 5:1-3) Kumbi ndi ntchitu wuli yo ŵara agwira?
Atitiphwere ndi kutivikiliya. Ŵara apereka ulongozgi kutuliya m’Malemba ndipu atovya ŵanthu mu mpingu kuti alutirizgi kuja pa ubwezi ndi Chiuta. Chifukwa chakuti aziŵa kuti Chiuta ndiyu waŵapaska ntchitu yakukhumbika yeniyi, ŵara akandirizga ŵanthu aku Chiuta cha kweni atiŵawovya kuti aje ndi umoyu wamampha ndipuso walikondwa. (2 Ŵakorinte 1:24) Nge po mliska wachitiya phamphu kuti waphwere mbereri yeyosi pakuyija, ŵara atesesa kuziŵa munthu weyosi mu mpingu.—Nthanthi 27:23.
Atitisambiza mo tingachitiya khumbu laku Chiuta. Sabata yeyosi, ŵara alongozga maunganu nga mpingu ndi chilatu chakuti tije ndi chivwanu chakukho. (Machitidu 15:32) Anthurumi akujipereka ŵenaŵa, alongozga so pa ntchitu yakupharazga, alutiya nasi pamoza mu upharazgi ndi kutisambiza nthowa zakupambanapambana za mo tingachitiya mu uteŵeti.
Achiska munthu weyosi pakuyija. Kuti ubwezi widu ndi Yehova uje wakukho, ŵara atitiyende mu nyumba zidu pamwenga kucheza nasi pa Nyumba ya Ufumu ndi chilatu chakuti atichiski ndi kutipembuzga kutuliya m’Malemba.—Yakobe 5:14, 15.
Kusazgiyapu pa ntchitu yo agwira mu mpingu, ŵara anandi agwira so ntchitu zakulembeka kweniso ŵe ndi maudindu mu mabanja ngawu ngo ngakhumbika nyengu ndipuso chovyu chawu. Abali ŵenaŵa akhumbika kuŵatumbika chifukwa cha ntchitu yo agwira mwaphamphu.—1 Ŵatesalonika 5:12, 13.
Kumbi ndi ntchitu wuli yo ŵara agwira mu mpingu?
Kumbi ŵara alongo wuli kuti atanja munthu weyosi mu mpingu?
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn